钦定古今图书集成/明伦汇编/官常典/第767卷 > 封回
## 钦定古今图书集成/明伦汇编/官常典/第767卷 > 封回

按《魏书封懿传》：“懿孙磨奴，磨奴以族子叔念为后，高
祖赐名回。回父鉴，即慕容𬀩太尉弈之后也。回，皇兴
初为中书学生，袭爵富城子，累迁太子家令。世宗即
位，以回行华州事。回在州鞭中散大夫党智孙，为尚
书左丞韦绩纠奏，免。寻除镇远将军、安州刺史。山民
愿朴，父子实旅，同寝一室，回下车勒令别处，其俗遂”
改。征为太尉长史，频行定州、徐州事。寻除后将军、汾
州刺史。肃宗初，转凉州刺史，加右将军，固辞不拜，仍
授平北将军、瀛州刺史。时大乘寇乱之后，加以水潦，
百姓困乏，回表求赈恤，免其兵调，州内甚赖之。又为
度支尚书，寻转都官尚书、冀州大中正。荥阳郑云谄
事长秋卿刘腾，货腾紫缬四百匹，得为安州刺史。除
书旦出暮往诣回，坐未定，谓回曰：“我为安州，卿知之
否？彼土治生，何事为便？”回答之曰：“卿荷国宠灵，位至
方伯，虽不能拔园葵，去织妇，宜思方略，以济百姓，如
何见造而问治生乎？封回不为商贾，何以相示？”云惭
愧失色。灵太后临朝，召百官问得失，群臣莫敢言。回
对曰：“昔孔丘为司寇，十日而诛少正卯，鲁国肃然，欺
巧自息。姬旦行戮，不避兄弟，周道用隆。徐偃专行仁
义，其国乃灭。自古及今，未有不厉威刑而能治者。顷
来颇由长吏宽怠，侵剥百姓，盗贼群起。请肃《刑书》，以
惩未犯。”太后意纳之，而不能用。转为七兵尚书，领御
史中尉。尚书右仆射元钦与从父兄丽妻崔氏奸通，
回乃劾奏，时人称之。除镇东将军、冀州刺史。肃宗末，
征为殿中尚书，频表逊职，以为右光禄大夫。庄帝初，
遇害于河阴，年七十七。赠侍中、车骑大将军、司空公、
定州刺史，谥曰孝宣。